|  |  |  |  |
| --- | --- | --- | --- |
|  | |  | |
|  | |
|  | |
|  | |
|  | |
|  | | | |
|  | | R o z d e ľ o v n í k | |
|  | |
|  | |
|  | |
|  | |
|  | | | |
| **Váš list číslo/zo dňa** | **Naše číslo** | **Vybavuje** | **Dátum** |
|  | 8522/2024/10302 | Almanová | 21.02.2024 |
|  |  |  |  |

# oznámenie o výsledku vybavenia žiadosti o nápravu

Dňa 19.02.2024 bol Národnej diaľničnej spoločnosti, a.s., Dúbravská cesta 14, 841 04 Bratislava – mestská časť Karlova Ves, IČO: 35 919 001 (ďalej len „verejný obstarávateľ“) prostredníctvom IS JOSEPHINE doručený list, ktorý bol označený ako „Žiadosť o nápravu“. Žiadosť o nápravu bola podaná podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“).

Žiadosť o nápravu sa týka predmetu zákazky „**Oprava vozoviek v správe SSÚD 4 Trenčín a SSÚD 5 Považská Bystrica**". Predmetné verejné obstarávanie bolo vyhlásené uverejnením Oznámenia o vyhlásení verejného obstarávania v Úradnom vestníku Európskej únie pod č. 19/2024 dňa 26.01.2024 pod označením 00055123-2024 a vo Vestníku verejného obstarávania č. 20/2024 Úradu pre verejné obstarávanie pod zn. 2464 – MSP dňa 29.01.2024.

Po dôkladnom oboznámení sa s obsahom žiadosti o nápravu Vám podľa § 165 ods. 3 písm. a) ZVO posielame písomné oznámenie o výsledku vybavenia žiadosti o nápravu:

**Verejný obstarávateľ žiadosť o nápravu žiadateľa podľa § 165 ods. 3 písm. a) zákona o verejnom obstarávaní čiastočne v y h o v u j e.**

**Odôvodnenie:**

**Žiadateľ vo svojej žiadosti o nápravu** **žiada, cit.:**

*„* ***c) označenie verejného obstarávania, proti ktorému žiadosť o nápravu smeruje***

*Súťaž na predmet zákazky „Oprava vozoviek v správe SSÚD 4 Trenčín a SSÚD 5 Považská Bystri-ca“, referenčné číslo 14/2022/10301, vyhlásená Verejným obstarávateľom vo Vestníku verejného obstarávania č. 20/2024, zo dňa 29.01.2024, pod zn. 2462 – MSP a v Úradnom vestníku Európskej únie 19/2024 zo dňa 26.01.2024 pod označením 00055123-2024*

***d) opis rozhodujúcich skutočností a označenie dôkazov***

**Žiadateľ týmto v zmysle § 164 a nasl. zákona č. 343/2015 Z.z. o verejnom obstarávaní a o zmene a doplnení niektorých zákonov, v znení neskorších predpisov (ďalej len „ZoVO“) podáva v zákonnej lehote žiadosť o nápravu proti vybraným podmienkam súťažných podkladov týkajúcich sa Verejného obstarávania a to nižšie uvedeným opisom rozhodujúcich skutočností a označením dôkazov.**

**K nedovolenej neporovnateľnosti jednotlivých ponúk v kontexte nejednoznačnosti súťažných podkladov a neurčitého rozsahu Verejného obstarávania**

Verejný obstarávateľ v ods. 3.3 časti B.3 návrhu Rámcovej dohody stanovil okrem iného nasledovné:

*....* *Rozsah opráv na príslušný kalendárny rok uvedený v predmetnom oznámení objednávateľa je predpokladaný, nezáväzný (zo strany zhotoviteľa nenárokovateľný) a objednávateľ je oprávnený ho počas príslušného kalendárneho roka zmeniť....*

Z dokumentu *VYSVETLENIE INFORMÁCII I.* zo dňa 05.02.2024 vyplýva, že jeden so záujemcov (iný ako Žiadateľ) v procese vysvetľovania informácii potrebných na vypracovanie ponuky položil Verejnému obstarávateľovi nasledovnú otázku:

*Žiadame verejného obstarávateľa, aby z dôvodu zachovania princípov jednoznačnosti, transparentnosti a rovnakého zaobchádzania, ako aj princípu hospodárnosti a efektívnosti vo verejnom obstarávaní jednoznačne stanovil minimálny rozsah jednotlivej objednávky (vyjadrený buď v finančnom objeme objednávky, alebo výmere nosnej položky objednávky) a to zvlášť pre časť „Veľkoplošné opravy“ a zvlášť pre časť „Lokálne opravy“.*

na ktorú Verejný obstarávateľ odpovedal odpoveďou č. 1 zo dňa 05.02.2024 nasledovne:

*Minimálny rozsah jednotlivej objednávky pre „Veľkoplošné opravy“ je 200 m2. Minimálny rozsah pre „Lokálne opravy“ nie je. Rozsah prác bude vychádzať z aktuálnych potrieb objednávateľa.*

Z dokumentu *VYSVETLENIE INFORMÁCII III.* zo dňa 09.02.2024 zároveň vyplýva, že jeden zo záujemcov (iný ako Žiadateľ) položil Verejnému obstarávateľovi ďalšie otázky č. 1, Ad1 a Ad2 v tejto súvislosti, pričom (podľa názoru Žiadateľa absolútne opodstatnene) **predmetný iný záujemca označoval súčasné znenie súťažných podkladov v znení následných vysvetlení**, **za netransparentné, diskriminačné, porušujúce zásady rovnakého zaobchádzania a hospodárnosti a efektívnosti**.

Z pohľadu Žiadateľa si však Verejný obstarávateľ ani prostredníctvom dokumentu *VYSVETLENIE INFORMÁCII III.* zo dňa 09.02.2024 nesplnil povinnosť vysvetliť referované predchádzajúce výtlky záujemcov v zmysle § 48 ZoVO takým spôsobom, aby rozptýlil ich výhrady k neurčitosti súťažných podkladov, keďže zvolil iba nasledovnú prostú odpoveď:

*Verejný obstarávateľ bude v jednotlivých rokoch platnosti Rámcovej dohody vychádzať z potrieb opráv podľa technického stavu vozovky a finančných možností.*

Z viacerých otázok iných záujemcov k danej téme, ako aj z dôvodu, že sám Žiadateľ podáva túto žiadosť o nápravu, je evidentné, že snaha zmeniť neurčité znenie súťažných podkladov vo Verejnom obstarávaní nie je individuálnou iniciatívou jednotlivca, ale že **viacerí záujemcovia, vrátane Žiadateľa, považujú citované znenie súťažných podkladov, v nadväznosti na následné reakcie Verejného obstarávateľa, za netransparentné, diskriminačné a porušujúce princípy rovnakého zaobchádzania a hospodárnosti a efektívnosti**.

Nad rámec skutočností vytýkaných inými záujemcami v zmysle vyššie uvedeného Žiadateľ uvádza, že **súčasné znenie súťažných podkladov by v praxi spôsobilo nedovolenú neporovnateľnosť ponúk viacerých uchádzačov**. Totiž zatiaľ čo:

1. **niektorí uchádzači môžu v dobrej viere spoľahnúť na to, že Verejný obstarávateľ si v skutočnosti objedná celý predpokladaný objem opráv vozoviek v celkovej výmere 287.000 m2** tak, ako to predpokladá bod 1 časti B.1 OPIS PREDMETU ZÁKAZKY, pričom **uvedená skupina uchádzačov si svoje výrobné a správne réžie, skúšobníctvo a (de)mobilizácie strojných zariadení premietne do väčšieho počtu jednotiek (287.000 m2 )**, v dôsledku čoho budú schopní ponúknuť nižšiu ponukovú cenu,
2. **iní uchádzači môžu zvoliť naopak oveľa konzervatívnejší prístup** a v rámci svojej obozretnosti vychádzať z predpokladu, že **Verejný obstarávateľ si môže objednať opravy vozoviek v oveľa nižšom objeme, resp. si neobjednajú žiadne plnenie, v dôsledku čoho týmito uchádzačmi kalkulované výrobné a správne réžie, skúšobníctvo a (de)mobilizácie strojných zariadení, sa premietnu do oveľa nižšieho počtu jednotiek**.

Žiadateľ v tejto súvislosti upriamuje pozornosť Verejného obstarávateľa aj na rozhodovaciu činnosť Úradu pre verejné obstarávanie, menovite napríklad na rozhodnutie Úradu pre verejné obstarávanie vo veci pod sp. zn. 8123-6000/2022 v ktorom uvádza:

„*Súťažné podklady majú byť teda komplexným dokumentom obsahujúcim všetky požiadavky verejného obstarávateľa alebo obstarávateľa týkajúce sa predmetu zákazky a náležitostí ponuky. Verejný obstarávateľ alebo obstarávateľ je povinný v súťažných podkladoch dôkladne špecifikovať všetky technické požiadavky, údaje a okolnosti, ktoré sú dôležité pre záujemcov, resp. uchádzačov pri tvorbe ich ponuky, ako aj pre plnenie zmluvy, ktorá bude výsledkom procesu verejného obstarávania. Obligatórnou a imanentnou súčasťou súťažných podkladov je opis predmetu zákazky, ktorý musí byť jednoznačný, nestranný, vymedzený na základe všetkých relevantných technických požiadaviek a najmä úplný, pričom technické požiadavky musia byť určené tak, aby verejný obstarávateľ alebo obstarávateľ zabezpečil rovnaký prístup pre uchádzačov, resp. záujemcov, a teda aby zabezpečil hospodársku súťaž medzi hospodárskymi subjektmi. Verejný obstarávateľ alebo obstarávateľ musia preto opísať predmet zákazky takým spôsobom, aby nediskriminoval hospodárske subjekty, ktoré sú schopné dodať predmet zákazky v požadovanej kvalite a spĺňajúci požadovaný účel použitia. Nedostatočne, neúplne a nepresne opísaný predmet zákazky má vplyv na kvalitu predkladaných ponúk, spôsob tvorby ceny a v neposlednom rade aj na samotné plnenie na základe zmluvy uzavretej v rámci procesu verejného obstarávania. Neúplne a nejednoznačne definovaný opis predmetu zákazky tiež neumožňuje uchádzačom vypracovať porovnateľné cenové ponuky, teda má vplyv aj na spôsob tvorby ceny a nemusí zabezpečiť výber ponuky, ktorá by odrážala jeden zo základných princípov verejného obstarávania, a to princíp hospodárnosti.*“

Žiadateľ je zároveň presvedčený, že **sám Verejný obstarávateľ musí mať už k dnešnému dňu konkrétne informácie, ktoré úseky bude v krátkej budúcnosti nutné opraviť** (z dôvodu havarijného stavu alebo z iných dôvodov) a aj z uvedeného dôvodu preto **Žiadateľovi nie je zrejmé, prečo Verejný obstarávateľ detailnejšie tieto chýbajúce informácie záujemcom neposkytne a/alebo prečo nevyprecizuje rozsah Verejného obstarávania, minimálne záväznú plochu opráv vozoviek, predpokladaný počet čiastkových objednávok a s tým súvisiace počty skúšok a (de)mobilizácii strojného vybavenia.**

V analogickom prípade, ktorý sa síce týka odlišného predmetu Verejného obstarávania, **Úrad pre verejné obstarávania vyššie vytýkané správanie Verejného obstarávateľa, ktorý neposkytuje záujemcov potrebné informácie, už ostro kritizoval**, kedy vo svojom Rozhodnutí zo dňa 15.12.2014 vo veci pod sp. zn. 8130-6000/2014-ON/222; 8270-6000/2014-ON/226; 8591-6000/2014-ON/238; 9037-6000/2014-ON/267; 10951-6000/2014-ON/329; 10953-6000/2014-ON/330 uviedol:

„*Úradu aj vzhľadom na vyššie uvedené nie je zrejmé, prečo kontrolovaný neposkytol základné informácie o miestach plnenia všetkým záujemcom už v súťažných podkladoch, keď kontrolovaný základnými informáciami, ako je pripojenie na elektrickú/dátovú sieť a označenie predmetných miest GPS súradnicami, o ktoré ho prostredníctvom otázok č. 6, č. 29, č. 63 a č. 64 vysvetlenia SP záujemcovia žiadali, disponuje a tieto informácie predstavujú okolnosti, ktoré sú dôležité na plnenie zmluvy a vypracovanie ponuky, pričom ich neuvedenie kontrolovaným môže mať vplyv na porovnateľnosť ponúk.*“

V neposlednom rade Žiadateľ uvádza, že aj keď chápe oprávnené záujmy Verejného obstarávateľa obstarať si iba to, čo v skutočnosti Verejný obstarávateľ potrebuje, na druhej strane **je Žiadateľ presvedčený, že ak by Verejný obstarávateľ stanovil minimálnu plochu aj pre „Lokálne“ (maloplošné) opravy, potom by uchádzači dokázali odstránenie tohto rizika premietnuť do svojich nižších ponukových cien a zároveň aj sám Verejný obstarávateľ by znížil neefektívne vynakladanie nákladov na frekventované skúšobníctvo, resp. (de)mobilizáciu strojného vybavenia, keďže by riadenie opráv vozoviek bolo efektívnejšie (tzn. vždy po určitých minimálne stanovených plochách), čo by rovnako napomohlo dodržiavaniu princípu efektívnosti a hospodárnosti tak, ako to Verejnému obstarávaniu ukladá § 10 ods. 2 ZoVO.**

V zmysle Metodiky zadávania zákaziek, 4. verzia, vydanej Úradom pre verejné obstarávanie:

„*Účelom princípu hospodárnosti a efektívnosti je zabezpečiť dosiahnutie výberu takého uchádzača, ktorý za vynaložené prostriedky poskytne najlepšie plnenie, pričom hospodárne a efektívne je také verejné obstarávanie, ktoré zabezpečí čo najvyšší počet predložených ponúk, a tým čo najširšiu hospodársku súťaž pri čo najmenšej finančnej a administratívnej náročnosti procesu verejného obstarávania.*“

***e) návrh žiadateľa na vybavenie žiadosti o nápravu***

*V kontexte vyššie uvedeného týmto žiadame, aby Verejný obstarávateľ tejto časti žiadosti o nápravu vyhovel a vybavil ju tak, že:*

*(i) Verejný obstarávateľ stanoví určitú minimálnu plochu aj pre „Lokálne“ (maloplošné) opravy,*

*(ii) .....*

*(iii) ......*

**VYJADRENIE VEREJNÉHO OBSTARÁVATEĽA:**

Na úvod si dovoľujeme skonštatovať, že verejný obstarávateľ pri príprave opisu predmetu zákazky a vypracovaní súťažných podkladov postupoval s náležitou starostlivosťou a na základe odborne a detailne spracovaných technických a obchodných informácií. Dovoľujeme si uviesť, že zo strany verejného obstarávateľa bolo vyvinuté maximálne možné úsilie nastaviť podmienky verejného obstarávania hospodárne, efektívne, transparentne, nediskriminačne a neporušujúco zásady rovnakého zaobchádzania. Verejný obstarávateľ venoval príprave súťažných podkladov maximálnu pozornosť a vážnosť, čoho výsledkom je rozsah predmetu zákazky s cieľom optimalizovať/urýchliť procesy smerom k budúcej realizácií predmetu zákazky. Verejný obstarávateľ sa zároveň spolieha na skúsenosti a odbornosť záujemcov a upozorňuje na fakt, že záujemca musí prebrať určitú mieru rizika, čoho je záujemca na základe skúseností s obdobnými zákazkami, ktorých sa zúčastňuje schopný.

**K i)**

**Spôsob vybavenia žiadosti o nápravu:**

Verejný obstarávateľ čiastočne vyhovuje žiadosti o nápravu a uvádza spôsob na vykonanie nápravy nasledovne:

Minimálna plocha pre jednotlivú plochu na „Lokálne opravy“ bude 5 (päť) m2.

**• Verejný obstarávateľ upravuje súťažné podklady a to čiastočnou zmenou znenia bodu 2.3 časti A.1 Súťažných podkladov - Pokyny pre uchádzačov:**

2.3 Stručný opis predmetu zákazky:

Predmetom zákazky sú opravy vozovky v správe Strediska správy a údržby diaľnic (ďalej „SSÚD“) 4 Trenčín a SSÚD 5 Považská Bystrica (veľkoplošné aj lokálne), výmenou degradovaných vrstiev krytu vozovky technológiou hutnených asfaltových zmesí a liatím asfaltom s cieľom zlepšenia prevádzkovej spôsobilosti krytu a predĺženia životnosti zabránením vplyvu porúch na nižšie položené vrstvy vozovky, podľa technických a kvalitatívnych podmienok týchto súťažných podkladov.

a) Veľkoplošné opravy - opravy jednotlivých plôch veľkosti nad 200 m2.

b) Lokálne opravy - opravy jednotlivých plôch veľkosti od 5 m2 do 200 m2.

Predmet zákazky je podrobne vymedzený v časti B.1 Opis predmet zákazky týchto SP.

**• Verejný obstarávateľ upravuje súťažné podklady a to čiastočnou zmenou znenia B.1 Súťažných podkladov – Opis predmetu zákazky:**

Predmetom zákazky sú **opravy vozovky v správe Strediska správy a údržby diaľnic (ďalej „SSÚD“) 4 Trenčín a SSÚD 5 Považská Bystrica** (veľkoplošné aj lokálne),výmenoudegradovaných vrstiev krytu vozovky technológiou hutnených asfaltových zmesí a liatím asfaltom s cieľom zlepšenia prevádzkovej spôsobilosti krytu a predĺženia životnosti zabránením vplyvu porúch na nižšie položené vrstvy vozovky, podľa technických a kvalitatívnych podmienok týchto súťažných podkladov.

a) **Veľkoplošné opravy** - opravy jednotlivých plôch veľkosti nad 200 m2.

b) **Lokálne opravy** - opravy jednotlivých plôch veľkosti od 5 m2 do 200 m2.

**• Verejný obstarávateľ upravuje súťažné podklady a to čiastočnou zmenou znenia bodu 1 časti B.1 Súťažných podkladov – Opis predmetu zákazky:**

Hlavná technológia je doplnená o súvisiace práce, ktoré sú jej nevyhnutnou súčasťou podľa STN 73 6121, ako je spájací postrek, utesnenie technologických spojov, sanácia trhlín a pod.

Uvedené množstvo nie je nárokovateľné. Verejný obstarávateľ bude v jednotlivých rokoch platnosti Rámcovej dohody vychádzať z potrieb opráv podľa technického stavu vozovky a finančných možností.

Predmetom zákazky sú aj lokálne opravy rovnakou technológiou s výmerou jednotlivých plôch od 5 m2 do 200 m2.

**• Verejný obstarávateľ upravuje súťažné podklady a to čiastočnou zmenou znenia bodu 4.1 časti B.1 Súťažných podkladov – Opis predmetu zákazky:**

Opravy budú vykonávané podľa špecifikácií prác uvedených v objednávkach na opravu konkrétnych úsekov vozoviek, pričom musia byť dodržané Technicko-kvalitatívne podmienky MDV SR: [Technické predpisy rezortu | Slovenská správa ciest - ssc.sk](https://www.ssc.sk/sk/technicke-predpisy-rezortu.ssc)

Pre obnovenie povrchových vlastností krytu a predĺženie životnosti vozovky budú opravy vykonané spravidla odfrézovaním degradovaných vrstiev krytu a položením nových vrstiev z**modifikovaných asfaltových zmesí**. Opravami zostane zachovaná niveleta vozovky, smerové a výškové vedenie, priečne sklony.

Pod **lokálnymi opravami** sa rozumejú opravy jednotlivých plôch veľkosti od 5 m2 do 200 m2. Prelokálne opravyplatia primerane postupy a požiadavky, ktoré sú predpísané pre veľkoplošné opravy.

**K I)**

**Spôsob vybavenia žiadosti o nápravu:**

Verejný obstarávateľ vyhovuje žiadosti o nápravu a uvádza spôsob na vykonanie nápravy nasledovne:

**Verejný obstarávateľ** mení termíny lehoty na predkladanie a otváranie ponúk vo verejnom obstarávaní na predmet zákazky „**Oprava vozoviek v správe SSÚD 4 Trenčín a SSÚD 5 Považská Bystrica“** nasledovne:

1. V Oznámení v časti **Informácie o predkladaní ponúk alebo žiadosti o účasť** verejný obstarávateľ určuje nový termín nasledovne:

**Dátum a čas: 05.03.2024 10:00 hod.**

**B.** V Oznámení v časti **Informácie o otváraní ponúk** verejný obstarávateľ určuje nový termín nasledovne:

**Dátum a čas: 05.03.2024 13:00 hod.**

Uvedená úprava bude zároveň realizovaná aj formou uverejnenia Korigenda k Oznámeniu, ktoré bolo zverejnené v Úradnom vestníku Európskej únie pod č. 19/2024 dňa 26.01.2024 pod označením 00055123-2024 a vo Vestníku verejného obstarávania č. 20/2024 Úradu pre verejné obstarávanie pod zn. 2464 – MSP dňa 29.01.2024.

**Záver:**

**Na základe vyššie uvedených skutočností, verejný obstarávateľ podľa § 165 ods. 3 písm. a) zákona o verejnom obstarávaní žiadosti o nápravu v časti i) vyhovuje a zasiela žiadateľovi a všetkým známym záujemcom písomné oznámenie o výsledku vybavenia žiadosti o nápravu s odôvodnením a uvedením spôsobu a lehoty na vykonanie nápravy.**

**Verejný obstarávateľ zároveň oznamuje, že všetky úpravy v dokumentácii potrebnej na vypracovanie ponuky, ktoré vyplývajú z tohto oznámenia o výsledku vybavenia žiadosti o nápravu v časti i),** sú realizované formou aktualizovaných súťažných podkladov v časti A.1 Pokyny pre uchádzačov, v časti B.1 Opis predmetu zákazky na profile verejného obstarávateľa na adrese https://www.uvo.gov.sk/private/organization/9127/order/496004 a v IS JOSEPHINE na adrese https://josephine.proebiz.com/sk/tender/52008/summary a budú oznámené všetkým známym záujemcom.

S pozdravom

**Mgr. Zuzana Malček**

vedúca odboru verejného obstarávania

Prílohy:

1/ aktualizované Súťažné podklady